title: Komission päätös, annettu 11 päivänä kesäkuuta 2019, radiotaajuuspolitiikkaa käsittelevän ryhmän perustamisesta ja päätöksen 2002/622/EY kumoamisesta (ETA:n kannalta merkityksellinen teksti.)

text:
                  12.6.2019

                  FI

                  Euroopan unionin virallinen lehti

                  C 196/16

         KOMISSION PÄÄTÖS,
         annettu 11 päivänä kesäkuuta 2019,
         radiotaajuuspolitiikkaa käsittelevän ryhmän perustamisesta ja päätöksen 2002/622/EY kumoamisesta
         (ETA:n kannalta merkityksellinen teksti)
         (2019/C 196/08)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         sekä katsoo seuraavaa:

                     (1)

                     Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyllä Euroopan parlamentin ja neuvoston päätöksellä N:o 676/2002/EY (1) (radiotaajuuspäätös) luotiin oikeudellinen kehys unionin radiotaajuuspolitiikalle. Näin varmistetaan, että poliittiset toimintavaihtoehdot sovitetaan yhteen ja että tarvittaessa luodaan radiotaajuuksien saatavuutta ja tehokasta käyttöä koskevat yhdenmukaiset ehdot, jotka mahdollistavat sisämarkkinoiden perustamisen ja toiminnan sellaisilla unionin politiikan aloilla kuin sähköinen viestintä, liikenne sekä tutkimus ja kehitys.

                     (2)

                     Päätöksen N:o 676/2002/EY mukaisesti komissio voi järjestää kuulemisia ottaakseen huomioon jäsenvaltioiden, unionin toimielinten, yritysten ja radiotaajuuksien kaikkien asianosaisten käyttäjien, niin kaupallisten kuin ei-kaupallisten, sekä muiden sidosryhmien näkemykset, jotka koskevat tekniikan, markkinoiden ja sääntelyn kehitystä ja voivat liittyä radiotaajuuksien käyttöön.

                     (3)

                     Komission päätöksellä 2002/622/EY (2) perustettiin neuvoa-antava radiotaajuuspolitiikkaa käsittelevä ryhmä, jäljempänä ’ryhmä’, joka avustaa ja neuvoo komissiota radiotaajuuspolitiikkaan liittyvissä kysymyksissä. Ne voivat koskea esimerkiksi radiotaajuuksien saatavuutta, yhdenmukaistamista ja varaamista, taajuuksien varaamista koskevien tietojen tarjontaa, taajuuksien saatavuutta ja käyttöä, taajuuksien käyttöoikeuksien myöntämismenetelmiä, taajuusalueiden uudelleenjakoa, arvottamista ja tehokasta käyttöä sekä ihmisten terveyden suojelua.

                     (4)

                     Euroopan parlamentti ja neuvosto hyväksyivät joulukuussa 2018 direktiivin (EU) 2018/1972 (3), jolla laadittiin uudelleen sähköistä viestintää koskeva unionin sääntelykehys ja tarkistettiin sitä muun muassa antamalla ryhmälle uusia tehtäviä.

                     (5)

                     Ryhmän olisi myötävaikutettava sellaisen radiotaajuuspolitiikan kehittämiseen unionissa, jossa otetaan huomioon teknisten tekijöiden ohella myös taloudelliset, poliittiset, kulttuuriset, strategiset, terveyteen liittyvät ja sosiaaliset seikat sekä radiotaajuuksien käyttäjien monet mahdollisesti keskenään ristiriitaiset tarpeet siten, että varmistetaan tasapuolisuus, syrjimättömyys ja oikeasuhteisuus.

                     (6)

                     Ryhmään tulisi kuulua hallituksen korkean tason asiantuntijoita jäsenvaltioista. Lisäksi ryhmään voisi kuulua tarkkailijoita, ja ryhmä voisi kutsua kokouksiinsa tarvittaessa muita henkilöitä, jotka voisivat edustaa muun muassa sääntelyviranomaisia, kilpailuviranomaisia, markkinatoimijoita ja käyttäjä- tai kuluttajaryhmiä.

                     (7)

                     Koska radiotaajuusasioiden tarkastelu kaikkien asiaan liittyvien unionin politiikan alojen yhteydessä tapahtuu keskitetysti ryhmän kautta, sen olisi pidettävä tiiviisti yhteyttä erityisiin ryhmiin tai komiteoihin, joita on perustettu unionin politiikan toteuttamista varten eri aloilla. Tällaisia politiikan aloja ovat muiden muassa liikennepolitiikka, radiolaitteita koskeva sisämarkkinapolitiikka, audiovisuaalialan politiikka, avaruusalan politiikka ja viestintäpolitiikka.

                     (8)

                     Vaikka radiotaajuuksien eri osat kuuluvatkin eri kansallisten elinten vastuulle, ryhmän keskustelujen tuloksellisuuden varmistamiseksi kullakin ryhmän kokouksiin osallistuvalla jäsenvaltion valtuuskunnalla tulisi olla kansallisella tasolla muodostettu ja koordinoitu näkemys kaikista toimintalinjoista, jotka vaikuttavat radiotaajuuksien käyttöön kyseisessä jäsenvaltiossa ja liittyvät sisämarkkinoiden ohella myös yleiseen järjestykseen ja turvallisuuteen sekä väestönsuojelu- ja maanpuolustuspolitiikkaan, sillä radiotaajuuksien käyttö näillä politiikan aloilla voi vaikuttaa radiotaajuuksien järjestämiseen yleensä.

                     (9)

                     Ryhmän olisi kuultava asianosaisia radiotaajuuksien käyttäjiä, niin kaupallisia kuin ei-kaupallisia, sekä mahdollisia muita sidosryhmiä radiotaajuuksien käyttöön liittyvästä tekniikan, markkinoiden ja sääntelyn kehityksestä. Ryhmän olisi varmistettava, että kuulemiset ovat laajoja ja että ne tehdään kaukokatseisesti.

                     (10)

                     Koska radiotaajuuksien käyttö ei pysähdy valtioiden rajoille, myös liittyvien maiden ja Euroopan talousalueen maiden edustajien pitäisi voida osallistua ryhmään tarkkailijoina.

                     (11)

                     Euroopan radio-, tele- ja postihallintojen yhteistyökonferenssi (CEPT) olisi kutsuttava osallistumaan ryhmän työhön tarkkailijana, koska ryhmän toimet vaikuttavat merkittävästi radiotaajuuksiin koko Euroopan tasolla ja koska CEPT:llä ja siihen liittyvillä elimillä on laaja tekninen asiantuntemus radiotaajuuksien hallinnoinnissa. Lisäksi on aiheellista hyödyntää CEPT:n asiantuntemusta valtuutuksissa, joita myönnetään radiotaajuuspäätöksen perusteella sellaisten teknisten täytäntöönpanotoimenpiteiden kehittämiseksi, jotka koskevat radiotaajuuksien varaamista ja taajuuksien varaamiseen liittyvien tietojen saatavuutta. Koska eurooppalaisella standardoinnilla on tärkeä asema radiotaajuuksia käyttävien laitteiden kehittämisessä, on tärkeää, että myös Euroopan telealan standardointilaitos (ETSI) osallistuu ryhmän työskentelyyn tarkkailijana.

                     (12)

                     Direktiivin (EU) 2018/1972 ja Euroopan parlamentin ja neuvoston asetuksen (EU) 2018/1971 (4) tultua voimaan olisi mukautettava ryhmän tehtävät uuden sääntelykehyksen mukaisiksi ja vahvistettava sen roolia. Tämä auttaisi unionin radiotaajuuspolitiikan muotoilussa Euroopan sähköisen viestinnän markkinoiden eri osa-alueilla ja etenkin langattoman laajakaistan alalla, parantaisi radiotaajuuspolitiikan strategista linjaamista ja avoimuutta entisestään ja tukisi radiotaajuuspoliittisten toimintaperiaatteiden suunnittelua ja yhteensovittamista unionin tasolla.

                     (13)

                     Ryhmälle direktiivillä (EU) 2018/1972 annettujen uusien tehtävien mukaisesti ryhmän olisi annettava radiotaajuuskysymyksiin liittyviä neuvoja Euroopan parlamentille ja neuvostolle näiden pyynnöstä. Tällä päätöksellä olisi lisäksi muodostettava perusta, jonka pohjalta ryhmästä voi tulla foorumi, jossa esimerkiksi vertaisarvioinnin kautta koordinoidaan toimia, jotka jäsenvaltiot panevat täytäntöön mainitusta direktiivistä johtuvien radiotaajuuksiin liittyvien velvoitteiden täyttämiseksi, ja jonka avulla se voi toimia keskeisessä roolissa sisämarkkinoiden kannalta olennaisilla aloilla, joita ovat esimerkiksi radiotaajuuksien rajat ylittävä koordinointi ja standardointi.

                     (14)

                     Kun otetaan huomioon direktiivin (EU) 2018/1972 voimaantulon vuoksi tarpeellisten muutosten määrä, olisi päätös 2002/622/EY selkeyden vuoksi kumottava ja korvattava.

                     (15)

                     Lisäksi olisi vahvistettava Euroopan parlamentin ja neuvoston asetuksen (EY) N:o 1049/2001 (5) mukaiset säännöt, joiden mukaisesti ryhmän jäsenet saavat luovuttaa tietoja, ja henkilötietojen käsittelyssä olisi noudatettava Euroopan parlamentin ja neuvoston asetusta (EU) 2018/1725 (6).

                     (16)

                     Tässä päätöksessä olisi noudatettava komission vahvistamia komission asiantuntijaryhmien perustamista ja toimintaa koskevia horisontaalisia sääntöjä (7), jotka koskevat etenkin ryhmän jäsenyyttä, tarkkailijoita, kutsuttujen asiantuntijoiden osallistumista ja kokouskuluja,

               ON PÄÄTTÄNYT SEURAAVAA:

            1 artikla
            Kohde
            Perustetaan radiotaajuuspolitiikkaa käsittelevä neuvoa-antava ryhmä, jonka nimi on radiotaajuuspolitiikkaa käsittelevä ryhmä, jäljempänä ’ryhmä’.

            2 artikla
            Tehtävät

               1)   Ryhmä avustaa ja neuvoo komissiota

                           a)

                           strategisissa radiotaajuuspoliittisissa kysymyksissä unionissa

                           b)

                           radiotaajuuspoliittisten toimintaperiaatteiden koordinoinnissa unionissa

                           c)

                           antamalla lausuntoja säädösehdotuksista, jotka koskevat monivuotisia radiotaajuuspoliittisia ohjelmia ja yhdenmukaistettujen radiotaajuuksien vapauttamista yhteiskäyttöön ja ilman toimilupaa tapahtuvaan käyttöön

                           d)

                           antamalla lausuntoja komission suosituksista, jotka liittyvät sähköisen viestinnän sääntelykehyksen säännösten yhdenmukaistettuun soveltamiseen radiotaajuuksien alalla, sanotun kuitenkaan rajoittamatta Euroopan sähköisen viestinnän sääntelyviranomaisten yhteistyöelimen, jäljempänä ’BEREC’, tehtäviä

                           e)

                           komission, jäsenvaltioiden ja asiaankuuluvien toimivaltaisten viranomaisten keskinäisessä koordinoinnissa ja yhteistyössä, joka liittyy radiotaajuuksia koskevien voimassa olevien unionin lainsäädännön, ohjelmien ja politiikan täytäntöönpanoon

                           f)

                           soveltuvissa tapauksissa radiotaajuuksien saatavuuden ja tehokkaan käytön yhdenmukaisissa ehdoissa, jotka ovat tarpeen sisämarkkinoiden toteuttamisen ja toiminnan kannalta.

               2)   Ryhmä avustaa jäsenvaltioita niiden keskenään ja komission kanssa sekä neuvoston ja Euroopan parlamentin pyynnöstä niiden kanssa tekemässä yhteistyössä radiotaajuuksia koskevien poliittisten toimintavaihtoehtojen strategisen suunnittelun ja yhteensovittamisen tukemiseksi

                           a)

                           kehittämällä parhaita käytäntöjä radiotaajuuksiin liittyvissä asioissa unionin lainsäädännön täytäntöönpanoa varten

                           b)

                           helpottamalla jäsenvaltioiden välistä koordinointia unionin lainsäädännön panemiseksi täytäntöön ja sisämarkkinoiden kehittämisen edistämiseksi

                           c)

                           sovittamalla yhteen jäsenvaltioiden menettelytavat radiotaajuuksien jakamisessa ja valtuuttamisessa niiden käyttöön ja julkaisemalla selvityksiä ja lausuntoja radiotaajuuksiin liittyvistä asioista.

               3)   Ryhmä avustaa jäsenvaltioita radiotaajuuksien käytön rajatylittävässä koordinoinnissa sen varmistamiseksi, että radiotaajuuksien käyttö on järjestetty niiden alueella niin, ettei millään muulla jäsenvaltiolla ole estettä sallia alueellaan radiotaajuuksien ja etenkään yhdenmukaistettujen radiotaajuuksien käyttöä unionin lainsäädännön mukaisesti erityisesti jäsenvaltioiden rajat ylittävien haitallisten häiriöiden aiheutumisen vuoksi.
               Tätä varten ryhmä antaa sellaisen jäsenvaltion pyynnöstä, jota asia koskee, tukea sellaisen jäsenvaltioiden keskinäisen tai jäsenvaltioiden ja kolmansien maiden välisen ongelman tai riidan ratkaisemiseen, joka liittyy rajaylittävään koordinaatioon tai rajat ylittäviin haitallisiin häiriöihin, jotka estävät jäsenvaltioita käyttämästä radiotaajuuksia alueellaan.
               Yhdenmukaistettujen radiotaajuuksien tapauksessa ryhmä voi antaa lausunnon, jossa esitetään koordinoitu ratkaisu tällaiseen jäsenvaltioiden väliseen ongelmaan tai riitaan.

               4)   Ryhmä avustaa komissiota sen valmistellessa neuvostolle esitettäviä ehdotuksia päätöksiksi, jotka tehdään Euroopan unionin toiminnasta tehdyn sopimuksen 218 artiklan 9 kohdan mukaisesti kannoista, jotka otetaan unionin puolesta radiotaajuuskysymyksissä toimivaltaisissa kansainvälisissä järjestöissä.

               5)   Ryhmä voi järjestää kansallisten sääntelyviranomaisten tai muiden toimivaltaisten viranomaisten pyynnöstä kokouksia, joissa ne voivat keskustella ja vaihtaa näkemyksiä ja kokemuksia radiotaajuuksien käyttöä koskevista valtuutusmenettelyistä ja -ehdoista.

               6)   Rajoittamatta 5 kohdan soveltamista ryhmän on 21 päivästä joulukuuta 2020 alkaen sen jäsenvaltion, jota asia koskee, kansallisen sääntelyviranomaisen tai muun toimivaltaisen viranomaisen pyynnöstä taikka säännöstön 35 artiklan 2 kohdassa tarkoitetuissa poikkeustapauksissa omasta aloitteestaan järjestettävä direktiivin (EU) 2018/1972 35 artiklan soveltamiseksi vertaisarviointifoorumi, joka liittyy päätöksen N:o 676/2002/EY mukaisilla teknisillä täytäntöönpanotoimenpiteillä yhdenmukaistettujen radiotaajuuksien käyttöön laajakaistan tarjoamiseen pystyvien langattomien sähköisten viestintäverkkojen ja palvelujen käytön mahdollistamiseksi.

            3 artikla
            Jäsenyys
            Ryhmän jäseniä ovat jäsenvaltioiden viranomaiset.
            Kunkin jäsenvaltion on nimettävä korkean tason edustaja, jolla on kokonaisvastuu strategisesta radiotaajuuspolitiikasta.
            Komissio osallistuu ryhmän kaikkiin kokouksiin asianmukaisella tasolla ja huolehtii ryhmän sihteeristön tehtävistä.

            4 artikla
            Toiminta

               1)   Ryhmä antaa komission pyynnöstä tai omasta aloitteestaan lausuntoja ja kertomuksia, jotka osoitetaan komissiolle. Lausunnot ja kertomukset laaditaan yksimielisesti, tai jos yksimielisyyteen ei päästä, niistä päätetään yksinkertaisella enemmistöllä äänestyksessä, jossa kullakin jäsenellä on yksi ääni. Vastaan äänestäneillä jäsenillä on oikeus siihen, että lausuntoihin tai kertomuksiin liitetään yhteenveto niiden kannan perusteluista.

               2)   Euroopan parlamentin tai neuvoston pyydettyä ryhmältä lausuntoa tai kertomusta sähköiseen viestintään liittyvistä radiotaajuuspoliittisista kysymyksistä ryhmä antaa lausunnon tai kertomuksen 1 kohdassa vahvistettujen sääntöjen mukaisesti. Ryhmä toimittaa lausuntonsa ja kertomuksensa sitä pyytäneelle toimielimelle ja komissiolle. Tarvittaessa ryhmän puheenjohtaja tai ryhmän nimeämä ryhmän jäsen voi antaa lausunnon tai kertomuksen Euroopan parlamentille tai neuvostolle suullisen esityksen muodossa.

               3)   Ryhmä valitsee keskuudestaan puheenjohtajan. Komissio voi perustaa alaryhmiä tarkastelemaan erityisiä kysymyksiä komission määrittelemän toimeksiannon perusteella. Alaryhmien on toiminnassaan noudatettava komission vahvistamia komission asiantuntijaryhmien perustamista ja toimintaa koskevia horisontaalisia sääntöjä (8) ja raportoitava ryhmälle. Alaryhmät lakkautetaan heti, kun ne ovat täyttäneet toimeksiantonsa.

               4)   Komissio voi sihteeristön välityksellä kutsua ryhmän koolle käsittelemään sen toimivaltaan kuuluvia asioita sovittuaan asiasta puheenjohtajan kanssa. Komissio toimii näin aina, kun se on tarpeen tämän päätöksen 2 artiklan 2 kohdan soveltamiseksi.

               5)   Ryhmä vahvistaa työjärjestyksensä komission ehdotuksesta yksimielisesti, tai jos yksimielisyyteen ei päästä, yksinkertaisella enemmistöllä äänestyksessä, jossa kullakin jäsenvaltiolla on yksi ääni. Työjärjestykselle on saatava komission hyväksyntä.

               6)   Ryhmä voi kutsua kokouksiinsa tarkkailijoita, mukaan luettuna Euroopan talousalueen maiden ja unionin jäsenyyttä hakeneiden maiden sekä CEPT:n ja ETSIn edustajat, ja kuulla asiantuntijoita ja sidosryhmiä. Tarkkailijat nimeävät edustajansa. Puheenjohtaja voi sallia tarkkailijoiden ja niiden edustajien osallistua keskusteluihin ja jakaa asiantuntemustaan. Tarkkailijoilla ei kuitenkaan ole äänioikeutta, eivätkä ne osallistu ryhmän suositusten tai ohjeiden laatimiseen. Jos ryhmä katsoo aiheelliseksi kerätä näyttöä lausunnon tai kertomuksen laatimista varten, se voi kutsua asianomaisia toimialan edustajia kokouksiinsa esittelemään kantansa.

               7)   Ryhmä voi aiheellisiksi katsomissaan tapauksissa kutsua kansallisten sääntelyviranomaisten tai muiden toimivaltaisten viranomaisten ja BERECin asiantuntijoita osallistumaan kokouksiinsa.
               Direktiivin (EU) 2018/1972 35 artiklan soveltamiseksi ryhmä antaa osallistumisoikeuden direktiivissä (EU) 2018/1972 tarkoitettujen kansallisten sääntelyviranomaisten tai muiden toimivaltaisten viranomaisten sekä BERECin asiantuntijoille.
               Ellei BERECin ja komission kanssa sovituista yksityiskohtaisista säännöistä muuta johdu, ryhmä sallii BERECin osallistumisen toimiinsa kysymyksissä, joissa on kyse radiotaajuuksiin liittyvästä markkinoiden sääntelystä ja kilpailusta ja jotka kuuluvat BERECin toimivaltaan.

            5 artikla
            Suhde Euroopan parlamenttiin
            Kun kyse on Euroopan parlamentille toimitettavista tiedoista ja Euroopan parlamentin asiantuntijoiden osallistumisesta ryhmän kokouksiin, sovelletaan Euroopan parlamentin ja Euroopan komission välisistä suhteista tehdyn puitesopimuksen (9) 15 kohtaa, liitettä I ja liitettä II, sanotun kuitenkaan rajoittamatta 2 ja 4 artiklan soveltamista.

            6 artikla
            Kuulemiset
            Ryhmän on kuultava varhaisessa vaiheessa, laajasti ja avoimuutta noudattaen markkinatoimijoita, kuluttajia ja loppukäyttäjiä.

            7 artikla
            Luottamuksellisuus
            Silloin kun komissio katsoo, että pyydetty lausunto tai käsiteltävä kysymys on luonteeltaan luottamuksellinen, ryhmän jäsenet, tarkkailijat ja mahdolliset muut ryhmän kokouksen osallistujat ovat velvollisia pitämään salassa sen, mitä heidän tietoonsa on tullut ryhmän sekä sen alaryhmien ja asiantuntijoiden työryhmien työskentelyn yhteydessä. Tällaisissa tapauksissa komissio voi päättää, että kokouksiin saavat osallistua ainoastaan ryhmän jäsenet.

            8 artikla
            Salassapitovelvollisuus ja turvallisuusluokiteltujen tietojen käsittely
            Ryhmän jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (10) ja (EU, Euratom) 2015/444 (11). Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.

            9 artikla
            Avoimuus

               1)   Ryhmä ja sen alaryhmät on rekisteröitävä asiantuntijaryhmien rekisteriin.

               2)   Asiantuntijaryhmien rekisterissä julkaistaan ryhmästä seuraavat tiedot:

                           a)

                           tarkkailijoiden nimet

                           b)

                           jäsenvaltioiden viranomaisten nimet

                           c)

                           kolmansien maiden viranomaisten nimet.

               3)   Kaikki asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, on asetettava saataville joko asiantuntijaryhmien rekisterissä tai erityisellä verkkosivustolla, johon on linkki rekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä sitä saa rajoittaa millään muullakaan tavalla. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemisesta voi poiketa vain silloin kun katsotaan, että asiakirjan sisältämien tietojen ilmaiseminen vaarantaisi julkisen tai yksityisen edun suojan asetuksen (EY) N:o 1049/2001 4 artiklassa määritellyllä tavalla.

               4)   Ryhmä voi komission suostumuksella ja jäsentensä yksinkertaisella enemmistöllä päättää, että asian käsittely on julkista.

            10 artikla
            Kokouskulut

               1)   Ryhmän ja alaryhmien toimintaan osallistuvat henkilöt eivät saa palkkiota tarjoamistaan palveluista.

               2)   Komissio korvaa ryhmän kokouksiin osallistumisesta kunkin jäsenvaltion valtuuskunnan yhden jäsenen matkakulut. Komissio ei korvaa 4 artiklan 6 kohdassa tarkoitettujen tarkkailijoiden, asiantuntijoiden tai muiden sidosryhmien edustajien matkakuluja eikä kuluja, jotka aiheutuvat ryhmän taikka sen puheenjohtajan tai hänen edustajiensa tapaamisista sidosryhmien kanssa.

               3)   Komissio korvaa ryhmän kokousten järjestämisestä aiheutuvat kustannukset, kun kokoukset järjestetään Brysselissä. Jos ryhmän kokous pidetään muualla Euroopan unionissa kuin Brysselissä, komissio korvaa ainoastaan matkakulut.

               4)   Komissio voi teettää ulkoisia tutkimuksia ryhmän työn tueksi. Tällöin komissiolla on oikeus päättää tutkimuksen tarpeesta ja se kattaa siitä aiheutuvat kustannukset ja vastaa tutkimusten hallinnoinnista.

               5)   Komissio kattaa ryhmän verkkosivuston perustamiseen ja ylläpitoon liittyvät kustannukset.

            11 artikla
            Kumoaminen
            Kumotaan päätös 2002/622/EY.

            Tehty Brysselissä 11 päivänä kesäkuuta 2019.

                  Komission puolesta

               Mariya GABRIEL

                  Komission jäsen

            (1)  Euroopan parlamentin ja neuvoston päätös N:o 676/2002/EY, tehty 7 päivänä maaliskuuta 2002, Euroopan yhteisön radiotaajuuspolitiikan sääntelyjärjestelmästä (EYVL L 108, 24.4.2002, s. 1).

            (2)  Komission päätös 2002/622/EY, tehty 26 päivänä heinäkuuta 2002, radiotaajuuspolitiikkaa käsittelevän ryhmän perustamisesta (EUVL L 198, 27.7.2002, s. 49).

            (3)  Euroopan parlamentin ja neuvoston direktiivi (EU) 2018/1972, annettu 11 päivänä joulukuuta 2018, eurooppalaisesta sähköisen viestinnän säännöstöstä (EUVL L 321, 17.12.2018, s. 36).

            (4)  Euroopan parlamentin ja neuvoston asetus (EU) 2018/1971, annettu 11 päivänä joulukuuta 2018, Euroopan sähköisen viestinnän sääntelyviranomaisten yhteistyöelimen (BEREC) ja BERECin tukiviraston (BEREC-virasto) perustamisesta, asetuksen (EU) 2015/2120 muuttamisesta ja asetuksen (EY) N:o 1211/2009 kumoamisesta (EUVL L 321, 17.12.2018, s. 1).

            (5)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).

            (6)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

            (7)  Komission päätös, annettu 30 päivänä toukokuuta 2016, komission asiantuntijaryhmien perustamista ja toimintaa koskevien horisontaalisten sääntöjen vahvistamisesta (C(2016) 3301 final).

            (8)  Komission päätös, annettu 30 päivänä toukokuuta 2016, komission asiantuntijaryhmien perustamista ja toimintaa koskevien horisontaalisten sääntöjen vahvistamisesta (C(2016) 3301 final).

            (9)  EUVL L 304, 20.11.2010, s. 47.

            (10)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).

            (11)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).


title: Neuvoston päätös (EU) 2019/951, annettu 17 päivänä toukokuuta 2019, Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskevan pöytäkirjan (2019–2024) allekirjoittamisesta Euroopan unionin puolesta ja sen väliaikaisesta soveltamisesta

text:
                  12.6.2019

                  FI

                  Euroopan unionin virallinen lehti

                  L 154/1

         NEUVOSTON PÄÄTÖS (EU) 2019/951,
         annettu 17 päivänä toukokuuta 2019,
         Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskevan pöytäkirjan (2019–2024) allekirjoittamisesta Euroopan unionin puolesta ja sen väliaikaisesta soveltamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 5 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Neuvosto hyväksyi 19 päivänä joulukuuta 2006 asetuksen (EY) N:o 2027/2006 (1), jolla tehtiin Euroopan yhteisön ja Kap Verden tasavallan välinen kalastuskumppanuussopimus (2), jäljempänä ’sopimus’. Sopimus tuli voimaan 30 päivänä maaliskuuta 2007, sen voimassaoloa on jatkettu ilman eri toimenpiteitä, ja se on edelleen voimassa.

                     (2)

                     Komission suosituksen johdosta neuvosto päätti 4 päivänä kesäkuuta 2018 antaa luvan aloittaa neuvottelut Kap Verden tasavallan kanssa sopimuksen täytäntöönpanoa koskevan uuden pöytäkirjan tekemiseksi.

                     (3)

                     Sopimuksen viimeisimmän pöytäkirjan voimassaolo on päättynyt 22 päivänä joulukuuta 2018.

                     (4)

                     Komissio on neuvotellut unionin puolesta uuden pöytäkirjan. Kyseisten neuvottelujen tuloksena uusi pöytäkirja parafoitiin 12 päivänä lokakuuta 2018.

                     (5)

                     Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskevan pöytäkirjan (2019–2024), jäljempänä ’pöytäkirja’, tavoitteena on, että unioni ja Kap Verden tasavalta voivat tehdä tiiviimpää yhteistyötä kestävän kalastuspolitiikan ja kalavarojen vastuullisen hyödyntämisen edistämiseksi Kap Verden vesialueilla sekä tukea Kap Verden ponnisteluja sinisen talouden kehittämiseksi.

                     (6)

                     Jotta voidaan varmistaa, että unionin alukset voivat aloittaa kalastustoiminnan ripeästi, pöytäkirjaa olisi sovellettava väliaikaisesti sen allekirjoittamisesta lukien.

                     (7)

                     Pöytäkirja olisi allekirjoitettava ja sitä olisi sovellettava sen voimaantuloa varten tarvittavien menettelyjen päätökseen saattamiseen asti väliaikaisesti,

               ON HYVÄKSYNYT TÄMÄN PÄÄTÖKSEN:

            1 artikla
            Annetaan lupa allekirjoittaa Euroopan yhteisön ja Kap Verden tasavallan välisen kalastuskumppanuussopimuksen täytäntöönpanoa koskeva pöytäkirja (2019–2024) unionin puolesta sillä varauksella, että mainitun pöytäkirjan tekeminen saatetaan päätökseen.
            Pöytäkirjan teksti on liitetty tähän päätökseen.

            2 artikla
            Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa pöytäkirja unionin puolesta.

            3 artikla
            Pöytäkirjaa sovelletaan sen voimaantuloa varten tarvittavien menettelyjen päätökseen saattamiseen asti väliaikaisesti sen allekirjoittamispäivästä lukien (3).

            4 artikla
            Tämä päätös tulee voimaan päivänä, jona se hyväksytään.

            Tehty Brysselissä 17 päivänä toukokuuta 2019.

                  Neuvoston puolesta

                  Puheenjohtaja

               E. O. TEODOROVICI

            (1)  Neuvoston asetus (EY) N:o 2027/2006, annettu 19 päivänä joulukuuta 2006, Euroopan yhteisön ja Kap Verden tasavallan välisen kalastuskumppanuussopimuksen tekemisestä (EUVL L 414, 30.12.2006, s. 1).

            (2)  EUVL L 414, 30.12.2006, s. 3.

            (3)  Neuvoston pääsihteeristö julkaisee päivän, josta alkaen pöytäkirjaa sovelletaan väliaikaisesti, Euroopan unionin virallisessa lehdessä.


title: Neuvoston päätös (EU, Euratom) 2019/958, annettu 6 päivänä kesäkuuta 2019, Euroopan talous- ja sosiaalikomitean jäsenen, jota Bulgarian tasavalta on ehdottanut, nimeämisestä

text:
                  12.6.2019

                  FI

                  Euroopan unionin virallinen lehti

                  L 154/40

         NEUVOSTON PÄÄTÖS (EU, Euratom) 2019/958,
         annettu 6 päivänä kesäkuuta 2019,
         Euroopan talous- ja sosiaalikomitean jäsenen, jota Bulgarian tasavalta on ehdottanut, nimeämisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 302 artiklan,
         ottaa huomioon Euroopan atomienergiayhteisön perustamissopimuksen ja erityisesti sen 106 A artiklan,
         ottaa huomioon Bulgarian hallituksen ehdotuksen,
         ottaa huomioon Euroopan komission lausunnon,
         sekä katsoo seuraavaa:

                     (1)

                     Neuvosto hyväksyi 18 päivänä syyskuuta 2015 ja 1 päivänä lokakuuta 2015 päätökset (EU, Euratom) 2015/1600 (1) ja (EU, Euratom) 2015/1790 (2) Euroopan talous- ja sosiaalikomitean jäsenten nimeämisestä 21 päivänä syyskuuta 2015 alkavaksi ja 20 päivänä syyskuuta 2020 päättyväksi kaudeksi.

                     (2)

                     Yksi Euroopan talous- ja sosiaalikomitean jäsenen paikka on vapautunut Bojidar DANEVin kuoleman johdosta,

               ON HYVÄKSYNYT TÄMÄN PÄÄTÖKSEN:

            1 artikla
            Nimetään Radosvet RADEV, Executive President of the Bulgarian Industrial Association, Euroopan talous- ja sosiaalikomitean jäseneksi jäljellä olevaksi toimikaudeksi eli 20 päivään syyskuuta 2020.

            2 artikla
            Tämä päätös tulee voimaan päivänä, jona se hyväksytään.

            Tehty Luxemburgissa 6 päivänä kesäkuuta 2019.

                  Neuvoston puolesta

                  Puheenjohtaja

               A. BIRCHALL

            (1)  Neuvoston päätös (EU, Euratom) 2015/1600, annettu 18 päivänä syyskuuta 2015, Euroopan talous- ja sosiaalikomitean jäsenten nimeämisestä 21 päivänä syyskuuta 2015 alkavaksi ja 20 päivänä syyskuuta 2020 päättyväksi kaudeksi (EUVL L 248, 24.9.2015, s. 53).

            (2)  Neuvoston päätös (EU, Euratom) 2015/1790, annettu 1 päivänä lokakuuta 2015, Euroopan talous- ja sosiaalikomitean jäsenten nimeämisestä 21 päivänä syyskuuta 2015 alkavaksi ja 20 päivänä syyskuuta 2020 päättyväksi kaudeksi (EUVL L 260, 7.10.2015, s. 23).


title: Neuvoston päätös (EU) 2019/959, annettu 6 päivänä kesäkuuta 2019, alueiden komitean yhden jäsenen, jota Ruotsin kuningaskunta on ehdottanut, nimeämisestä

text:
                  12.6.2019

                  FI

                  Euroopan unionin virallinen lehti

                  L 154/41

         NEUVOSTON PÄÄTÖS (EU) 2019/959,
         annettu 6 päivänä kesäkuuta 2019,
         alueiden komitean yhden jäsenen, jota Ruotsin kuningaskunta on ehdottanut, nimeämisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
         ottaa huomioon Ruotsin hallituksen ehdotuksen,
         sekä katsoo seuraavaa:

                     (1)

                     Neuvosto hyväksyi 26 päivänä tammikuuta 2015, 5 päivänä helmikuuta 2015 ja 23 päivänä kesäkuuta 2015 päätökset (EU) 2015/116 (1), (EU) 2015/190 (2) ja (EU) 2015/994 (3) alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi. Anna LJUNGDELL tuli 20 päivänä heinäkuuta 2015 neuvoston päätöksellä (EU) 2015/1203 (4) jäseneksi Lotta HÅKANSSON HARJUn tilalle. Camilla JANSON tuli 22 päivänä toukokuuta 2017 neuvoston päätöksellä (EU) 2017/884 (5) jäseneksi Anna LJUNGDELLin tilalle.

                     (2)

                     Yksi alueiden komitean jäsenen paikka on vapautunut Camilla JANSONin toimikauden päätyttyä,

               ON HYVÄKSYNYT TÄMÄN PÄÄTÖKSEN:

            1 artikla
            Nimetään seuraava henkilö alueiden komitean jäseneksi jäljellä olevaksi toimikaudeksi eli 25 päivään tammikuuta 2020:

                        —

                        Karin WANNGÅRD, Ledamot i kommunfullmäktige, Stockholms kommun.

            2 artikla
            Tämä päätös tulee voimaan päivänä, jona se hyväksytään.

            Tehty Luxemburgissa 6 päivänä kesäkuuta 2019.

                  Neuvoston puolesta

                  Puheenjohtaja

               A. BIRCHALL

            (1)  Neuvoston päätös (EU) 2015/116, annettu 26 päivänä tammikuuta 2015, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi (EUVL L 20, 27.1.2015, s. 42).

            (2)  Neuvoston päätös (EU) 2015/190, annettu 5 päivänä helmikuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 31, 7.2.2015, s. 25).

            (3)  Neuvoston päätös (EU) 2015/994, annettu 23 päivänä kesäkuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 159, 25.6.2015, s. 70).

            (4)  Neuvoston päätös (EU) 2015/1203, annettu 20 päivänä heinäkuuta 2015, alueiden komitean kolmen ruotsalaisen jäsenen ja kuuden ruotsalaisen varajäsenen nimeämisestä (EUVL L 195, 23.7.2015, s. 44).

            (5)  Neuvoston päätös (EU) 2017/884, annettu 22 päivänä toukokuuta 2017, alueiden komitean yhden jäsenen, jota Ruotsin kuningaskunta on ehdottanut, nimeämisestä (EUVL L 135, 24.5.2017, s. 21).


title: Neuvoston päätös (EU) 2019/960, annettu 6 päivänä kesäkuuta 2019, alueiden komitean kahden jäsenen ja kahden varajäsenen, joita Tšekin tasavalta on ehdottanut, nimeämisestä

text:
                  12.6.2019

                  FI

                  Euroopan unionin virallinen lehti

                  L 154/42

         NEUVOSTON PÄÄTÖS (EU) 2019/960,
         annettu 6 päivänä kesäkuuta 2019,
         alueiden komitean kahden jäsenen ja kahden varajäsenen, joita Tšekin tasavalta on ehdottanut, nimeämisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
         ottaa huomioon Tšekin hallituksen ehdotuksen,
         sekä katsoo seuraavaa:

                     (1)

                     Neuvosto hyväksyi 26 päivänä tammikuuta 2015, 5 päivänä helmikuuta 2015 ja 23 päivänä kesäkuuta 2015 päätökset (EU) 2015/116 (1), (EU) 2015/190 (2) ja (EU) 2015/994 (3) alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi.

                     (2)

                     Kaksi alueiden komitean jäsenen paikkaa on vapautunut Adriana KRNÁČOVÁn ja Petr OSVALDin toimikausien päätyttyä.

                     (3)

                     Yksi alueiden komitean varajäsenen paikka on vapautunut Tomáš HUDEČEKin toimikauden päätyttyä.

                     (4)

                     Yksi varajäsenen paikka on vapautunut, kun Jan MAREŠ on nimetty alueiden komitean jäseneksi.

               ON HYVÄKSYNYT TÄMÄN PÄÄTÖKSEN:

            1 artikla
            Nimetään seuraavat henkilöt alueiden komiteaan jäljellä olevaksi toimikaudeksi eli 25 päivään tammikuuta 2020:

                        a)

                        jäseniksi:

                                    —

                                    Zdeněk HŘIB, Člen zastupitelstva hl. m. Prahy,

                                    —

                                    Jan MAREŠ, Člen zastupitelstva statutárního města Chomutov,

                              ja

                        b)

                        varajäseniksi:

                                    —

                                    Martin DLOUHÝ, Člen zastupitelstva hl. m. Prahy,

                                    —

                                    Jaroslav ZÁMEČNÍK, Člen zastupitelstva statutárního města Liberec.

            2 artikla
            Tämä päätös tulee voimaan päivänä, jona se hyväksytään.

            Tehty Luxemburgissa 6 päivänä kesäkuuta 2019.

                  Neuvoston puolesta

                  Puheenjohtaja

               A. BIRCHALL

            (1)  Neuvoston päätös (EU) 2015/116, annettu 26 päivänä tammikuuta 2015, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi (EUVL L 20, 27.1.2015, s. 42).

            (2)  Neuvoston päätös (EU) 2015/190, annettu 5 päivänä helmikuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 31, 7.2.2015, s. 25).

            (3)  Neuvoston päätös (EU) 2015/994, annettu 23 päivänä kesäkuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 159, 25.6.2015, s. 70).


title: Euroopan parlamentin päätös (EU) 2019/991, annettu 16 päivänä tammikuuta 2019, Euroopan turvapaikka-asioiden tukiviraston varainhoitovuoden 2016 tilien päättämisestä

text:
               18.6.2019

               FI

               Euroopan unionin virallinen lehti

               L 160/23

      EUROOPAN PARLAMENTIN PÄÄTÖS (EU) 2019/991,
      annettu 16 päivänä tammikuuta 2019,
      Euroopan turvapaikka-asioiden tukiviraston varainhoitovuoden 2016 tilien päättämisestä
      EUROOPAN PARLAMENTTI, joka

                  —

                  ottaa huomioon Euroopan turvapaikka-asioiden tukiviraston lopullisen tilinpäätöksen varainhoitovuodelta 2016,

                  —

                  ottaa huomioon tilintarkastustuomioistuimen kertomuksen Euroopan turvapaikka-asioiden tukiviraston tilinpäätöksestä varainhoitovuodelta 2016 sekä viraston vastauksen (1),

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2016 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

                  —

                  ottaa huomioon neuvoston 20. helmikuuta 2018 antaman suosituksen varainhoitovuoden 2016 talousarvion toteuttamista koskevan vastuuvapauden myöntämisestä virastolle (05941/2018 – C8-0087/2018),

                  —

                  ottaa huomioon 18. huhtikuuta 2018 tekemänsä päätöksen (3), jolla lykättiin päätöstä varainhoitovuotta 2016 koskevan vastuuvapauden myöntämisestä, sekä Euroopan turvapaikka-asioiden tukiviraston pääjohtajan vastauksen,

                  —

                  ottaa huomioon 24. lokakuuta 2018 tekemänsä päätöksen (4) evätä Euroopan turvapaikka-asioiden tukiviraston pääjohtajalta vastuuvapaus talousarvion toteuttamisesta varainhoitovuonna 2016,

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (5) ja erityisesti sen 208 artiklan,

                  —

                  ottaa huomioon Euroopan turvapaikka-asioiden tukiviraston perustamisesta 19. toukokuuta 2010 annetun Euroopan parlamentin ja neuvoston asetuksen (EU) N:o 439/2010 (6) ja erityisesti sen 36 artiklan,

                  —

                  ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (7) ja erityisesti sen 108 artiklan,

                  —

                  ottaa huomioon työjärjestyksen 94 artiklan ja liitteessä IV olevan 5 artiklan 2 kohdan a alakohdan toisen alakohdan,

         1.

            hyväksyy Euroopan turvapaikka-asioiden tukiviraston varainhoitovuoden 2016 tilien päättämisen;

         2.

            kehottaa puhemiestä välittämään tämän päätöksen Euroopan turvapaikka-asioiden tukiviraston pääjohtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

               Puhemies

            Antonio TAJANI

               Pääsihteeri

            Klaus WELLE

         (1)  EUVL C 417, 6.12.2017, s. 79.

         (2)  Katso alaviite 1.

         (3)  Hyväksytyt tekstit, P8_TA(2018)0140.

         (4)  Hyväksytyt tekstit, P8_TA(2018)0406.

         (5)  EUVL L 298, 26.10.2012, s. 1.

         (6)  EUVL L 132, 29.5.2010, s. 11.

         (7)  EUVL L 328, 7.12.2013, s. 42.


title: Neuvoston päätös (EU) 2019/1086, annettu 18 päivänä kesäkuuta 2019, lahjonnan vastaisen valtioiden ryhmän (GRECO) täysistunnossa tai Euroopan neuvoston ministerineuvostossa Euroopan unionin puolesta otettavasta kannasta päätökseen tarkkailijan aseman myöntämisestä unionille GRECOssa

text:
                  26.6.2019

                  FI

                  Euroopan unionin virallinen lehti

                  L 171/115

         NEUVOSTON PÄÄTÖS (EU) 2019/1086,
         annettu 18 päivänä kesäkuuta 2019,
         lahjonnan vastaisen valtioiden ryhmän (GRECO) täysistunnossa tai Euroopan neuvoston ministerineuvostossa Euroopan unionin puolesta otettavasta kannasta päätökseen tarkkailijan aseman myöntämisestä unionille GRECOssa
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 83 artiklan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Euroopan neuvoston perussääntöön perustuvan osittaisia ja laajennettuja sopimuksia koskevan päätöslauselman N:o (93)28 mukaan Euroopan neuvoston ulkopuoliset valtiot sekä kansainväliset järjestöt voivat tulla tarkkailijoiksi osittaisten ja laajennettujen sopimusten, kuten lahjonnan vastaisen valtioiden ryhmän (GRECO) perustamissopimuksen, yhteydessä.

                     (2)

                     Neuvosto ilmaisi 6 päivänä kesäkuuta 2019 tukensa unionin tarkkailijan asemalle GRECOssa ja pyysi komissiota esittämään ehdotuksen Euroopan neuvostossa unionin puolesta otettavaksi kannaksi.

                     (3)

                     Komissio toimitti 6 päivänä kesäkuuta 2019 Euroopan neuvoston pääsihteerille pyynnön unionin osallistumisesta GRECOn toimintaan tarkkailijana.

                     (4)

                     Tarkkailijan asemalla on oikeusvaikutuksia, jotka rajoittuvat seuraaviin: tarkkailijoilla on oikeus osallistua GRECOn kokouksiin ja saada käyttöönsä kaikki käsiteltävät asiakirjat; tarkkailijoilla ei ole äänioikeutta, ne eivät ole mukana arvioinnissa eivätkä ota virallista kantaa arviointiprosesseihin tai osallistu arviointikäynteihin. Tarkkailijoiden ei tarvitse osallistua rahoitukseen.

                     (5)

                     Unionin osallistuminen GRECOn toimintaan tarkkailijana ei sulje pois sen mahdollisuutta osallistua GRECOn toimintaan täysjäsenenä tulevaisuudessa.

                     (6)

                     Kaikki unionin jäsenvaltiot ovat GRECOn jäseniä.

                     (7)

                     On odotettavissa, että GRECOa pyydetään päättämään unionin tarkkailijan asemasta GRECOn 83. täysistunnossa Strasbourgissa 17–21 päivänä kesäkuuta 2019 tai sitä seuraavassa GRECOn täysistunnossa.

                     (8)

                     Jos kyseistä päätöstä ei hyväksytä GRECOn 83. täysistunnossa tai sitä seuraavassa täysistunnossa, on odotettavissa, että asia viedään Euroopan neuvoston ministerikomiteaan ja että ministerikomiteaa pyydetään päättämään tarkkailijan aseman myöntämisestä unionille GRECOssa.

                     (9)

                     On aiheellista määrittää GRECOn täysistunnossa tai vaihtoehtoisesti Euroopan neuvoston ministerikomiteassa unionin puolesta otettava kanta päätökseen tarkkailijan aseman myöntämisestä unionille GRECOssa.

                     (10)

                     Tämä päätös on vilpittömän yhteistyön periaatteen mukainen.

                     (11)

                     Tämä päätös on annetun toimivallan periaatteen mukainen eikä se vaikuta toimivallan jakoon unionin ja sen jäsenvaltioiden välillä.

                     (12)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevien 1 ja 2 artiklan mukaisesti nämä jäsenvaltiot eivät osallistu tämän päätöksen hyväksymiseen ja soveltamiseen, päätös ei sido näitä jäsenvaltioita eikä sitä sovelleta näihin jäsenvaltioihin, sanotun kuitenkaan rajoittamatta mainitun pöytäkirjan 4 artiklan soveltamista.

                     (13)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

               ON HYVÄKSYNYT TÄMÄN PÄÄTÖKSEN:

            1 artikla
            Unionin puolesta otettava kanta päätökseen tarkkailijan aseman myöntämisestä unionille lahjonnan vastaisessa valtioiden ryhmässä (GRECO) on seuraava:

                        a)

                        unionin jäsenvaltiot kannattavat GRECO:n 83. täysistunnossa tai sitä seuraavassa täysistunnossa tehtävän päätöksen hyväksymistä, jolla unionille myönnetään tarkkailijan asema GRECOssa;

                        b)

                        jos päätöstä tarkkailijan aseman myöntämisestä unionille GRECOssa ei hyväksytä GRECOn 83. täysistunnossa tai sitä seuraavassa täysistunnossa, unionin jäsenvaltiot kannattavat asian viemistä Euroopan neuvoston ministerikomiteaan ja kyseisen komitean päätöksen hyväksymistä, jolla unionille myönnetään tarkkailijan asema GRECOssa.

            2 artikla
            Tämä päätös tulee voimaan päivänä, jona se hyväksytään.

            Tehty Luxemburgissa 18 päivänä kesäkuuta 2019.

                  Neuvoston puolesta

                  Puheenjohtaja

               P. DAEA


title: Neuvoston päätös (EU) 2019/1104, annettu 25 päivänä kesäkuuta 2019, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi annetun neuvoston päätöksen (EU) 2015/116 muuttamisesta

text:
                  28.6.2019

                  FI

                  Euroopan unionin virallinen lehti

                  L 175/33

         NEUVOSTON PÄÄTÖS (EU) 2019/1104,
         annettu 25 päivänä kesäkuuta 2019,
         alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi annetun neuvoston päätöksen (EU) 2015/116 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
         ottaa huomioon Viron hallituksen pyynnön,
         sekä katsoo seuraavaa:

                     (1)

                     Neuvosto hyväksyi 26 päivänä tammikuuta 2015 päätöksen (EU) 2015/116 (1) erityisesti alueiden komitean virolaisten jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi.

                     (2)

                     Mihkel JUHKAMI (Mayor of Rakvere City) ja Kurmet MÜÜRSEPP (Member of Antsla Rural Municipality Council) ovat olleet alueiden komitean jäseniä 26 päivästä tammikuuta 2015.

                     (3)

                     Rait PIHELGAS (Mayor of Ambla Rural Municipality) ja Jan TREI (Mayor of Viimsi Rural Municipality) ovat olleet alueiden komitean varajäseniä 26 päivästä tammikuuta 2015.

                     (4)

                     Viron hallitus ilmoitti 4 päivänä kesäkuuta 2019 päivätyllä kirjeellä neuvostolle muutoksista, jotka koskevat Mihkel JUHKAMIn, Kurmet MÜÜRSEPPin, Rait PIHELGASin ja Jan TREIn nykyisten vaaleissa saatujen valtuutustensa puitteissa hoitamia tehtäviä.

                     (5)

                     Päätös (EU) 2015/116 olisi muutettava tämän mukaisesti,

               ON HYVÄKSYNYT TÄMÄN PÄÄTÖKSEN:

            1 artikla
            Korvataan päätöksen (EU) 2015/116 liitteessä I olevat merkinnät, jotka koskevat Mihkel JUHKAMIa ja Kurmet MÜÜRSEPPia, seuraavasti:

               ”Mr Mihkel JUHKAMI
               Chairman of Rakvere Town Council
               Mr Kurmet MÜÜRSEPP

                  Deputy Mayor of Antsla Rural Municipality”.

            2 artikla
            Korvataan päätöksen (EU) 2015/116 liitteessä II olevat merkinnät, jotka koskevat Rait PIHELGASia ja Jan TREIa, seuraavasti:

               ”Mr Rait PIHELGAS
               Mayor of Järva Rural Municipality
               Mr Jan TREI

                  Member of Viimsi Rural Municipality Council”.

            3 artikla
            Tämä päätös tulee voimaan päivänä, jona se hyväksytään.

            Tehty Luxemburgissa 25 päivänä kesäkuuta 2019.

                  Neuvoston puolesta

                  Puheenjohtaja

               A. ANTON

            (1)  Neuvoston päätös (EU) 2015/116, annettu 26 päivänä tammikuuta 2015, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi (EUVL L 20, 27.1.2015, s. 42).


title: Neuvoston päätös (EU) 2019/1107, annettu 25 päivänä kesäkuuta 2019, alueiden komitean yhden varajäsenen, jota Espanjan kuningaskunta on ehdottanut, nimeämisestä

text:
                  28.6.2019

                  FI

                  Euroopan unionin virallinen lehti

                  L 175/37

         NEUVOSTON PÄÄTÖS (EU) 2019/1107,
         annettu 25 päivänä kesäkuuta 2019,
         alueiden komitean yhden varajäsenen, jota Espanjan kuningaskunta on ehdottanut, nimeämisestä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
         ottaa huomioon Espanjan hallituksen ehdotuksen,
         sekä katsovat seuraavaa:

                     (1)

                     Neuvosto hyväksyi 26 päivänä tammikuuta 2015, 5 päivänä helmikuuta 2015 ja 23 päivänä kesäkuuta 2015 päätökset (EU) 2015/116 (1), (EU) 2015/190 (2) ja (EU) 2015/994 (3) alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi. Maria Luisa de MIGUEL ANASAGASTI tuli 16 päivänä joulukuuta 2015 neuvoston päätöksellä (EU) 2015/2397 (4) varajäseneksi Javier GONZALEZ ORTIZin tilalle.

                     (2)

                     Yksi alueiden komitean varajäsenen paikka on vapautunut Maria Luisa de MIGUEL ANASAGASTIn toimikauden päätyttyä.

               ON HYVÄKSYNYT TÄMÄN PÄÄTÖKSEN:

            1 artikla
            Nimetään seuraava henkilö alueiden komitean varajäseneksi jäljellä olevaksi toimikaudeksi eli 25 päivään tammikuuta 2020:

                        —

                        Julián ZAFRA DÍAZ, Director General de Asuntos Económicos con la Unión Europea del Gobierno de Canarias.

            2 artikla
            Tämä päätös tulee voimaan päivänä, jona se hyväksytään.

            Tehty Luxemburgissa 25 päivänä kesäkuuta 2019.

                  Neuvoston puolesta

                  Puheenjohtaja

               A. ANTON

            (1)  Neuvoston päätös (EU) 2015/116, annettu 26 päivänä tammikuuta 2015, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi (EUVL L 20, 27.1.2015, s. 42).

            (2)  Neuvoston päätös (EU) 2015/190, annettu 5 päivänä helmikuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 31, 7.2.2015, s. 25).

            (3)  Neuvoston päätös (EU) 2015/994, annettu 23 päivänä kesäkuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 159, 25.6.2015, s. 70).

            (4)  Neuvoston päätös (EU) 2015/2397, annettu 16 päivänä joulukuuta 2015, alueiden komitean espanjalaisen jäsenen ja espanjalaisen varajäsenen nimeämisestä (EUVL L 332, 18.12.2015, s. 144).


title: Neuvoston päätös (YUTP) 2019/1210, annettu 15 päivänä heinäkuuta 2019, Korean demokraattista kansantasavaltaa koskevista rajoittavista toimenpiteistä annetun päätöksen (YUTP) 2016/849 muuttamisesta

text:
                  17.7.2019

                  FI

                  Euroopan unionin virallinen lehti

                  L 191/9

         NEUVOSTON PÄÄTÖS (YUTP) 2019/1210,
         annettu 15 päivänä heinäkuuta 2019,
         Korean demokraattista kansantasavaltaa koskevista rajoittavista toimenpiteistä annetun päätöksen (YUTP) 2016/849 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 29 artiklan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 27 päivänä toukokuuta 2016 päätöksen (YUTP) 2016/849 (1) Korean demokraattista kansantasavaltaa koskevista rajoittavista toimenpiteistä.

                     (2)

                     Päätöksen (YUTP) 2016/849 36 artiklan 2 kohdan mukaisesti neuvosto on tarkistanut kyseisen päätöksen liitteissä II, III, V ja VI olevaa nimettyjen henkilöiden ja yhteisöjen luetteloa.

                     (3)

                     Yksi henkilö, joka on mainittu sekä liitteessä I että liitteessä II, olisi poistettava liitteestä II. Yhtä liitteessä III mainittua yhteisöä koskeva merkintä olisi saatettava ajan tasalle.

                     (4)

                     Päätös (YUTP) 2016/849 olisi sen vuoksi muutettava vastaavasti,

               ON HYVÄKSYNYT TÄMÄN PÄÄTÖKSEN:

            1 artikla
            Muutetaan päätöksen (YUTP) 2016/849 liitteet II ja III tämän päätöksen liitteen mukaisesti.

            2 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tehty Brysselissä 15 päivänä heinäkuuta 2019.

                  Neuvoston puolesta

                  Puheenjohtaja

               F. MOGHERINI

            (1)  Neuvoston päätös (YUTP) 2016/849, annettu 27 päivänä toukokuuta 2016, Korean demokraattista kansantasavaltaa koskevista rajoittavista toimenpiteistä ja päätöksen 2013/183/YUTP kumoamisesta (EUVL L 141, 28.5.2016, s. 79).

            LIITE
            Muutetaan päätös (YUTP) 2016/849 seuraavasti:

                        1.

                        Muutetaan liitteessä II oleva kohta I A. ”Henkilöt” seuraavasti:

                                    a)

                                    poistetaan RI Pyong Cholia (syntymäaika 1948) koskeva merkintä 30;

                                    b)

                                    numeroidaan jäljelle jäävät merkinnät uudelleen 1–27.

                        2.

                        Korvataan liitteessä III olevassa kohdassa B. ”Yhteisöt” seuraava merkintä seuraavasti:

                                    ”3.

                                    Maritime Administrative Bureau
                                    alias: North Korea Maritime Administration Bureau tai Maritime Administration of DPR Korea

                                                Osoite: Ryonhwa-2Dong, Central District, Pyongyang, Korean demokraattinen kansantasavalta

                                                PO Box 416

                                                Puhelin: 850-2-18111, alanumero 8059

                                                Faksi: 850 2 381 4410

                                                Sähköposti: mab@silibank.net.kp

                                                Verkkosivusto: www.ma.gov.kp

                                    16.10.2017

                                    Maritime Administrative Bureau on avustanut Yhdistyneiden kansakuntien turvallisuusneuvoston määräämien pakotteiden kiertämisessä muun muassa nimeämällä ja rekisteröimällä uudelleen pakoteluetteloon nimettyjen yhteisöjen omaisuutta sekä toimittamalla vääriä asiakirjoja aluksille, joita Yhdistyneiden kansakuntien pakotteet koskevat.”


title: Neuvoston päätös (EU) 2019/1255, annettu 18 päivänä heinäkuuta 2019, Euroopan investointipankin perussäännöstä tehdyn pöytäkirjan N:o 5 muuttamisesta

text:
                  24.7.2019

                  FI

                  Euroopan unionin virallinen lehti

                  L 196/1

         NEUVOSTON PÄÄTÖS (EU) 2019/1255,
         annettu 18 päivänä heinäkuuta 2019,
         Euroopan investointipankin perussäännöstä tehdyn pöytäkirjan N:o 5 muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 308 artiklan,
         ottaa huomioon Euroopan investointipankin pyynnön,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottaa huomioon Euroopan parlamentin lausunnon (1),
         ottaa huomioon Euroopan komission lausunnon (2),
         noudattaa erityistä lainsäätämisjärjestystä,
         sekä katsoo seuraavaa:

                     (1)

                     Euroopan investointipankin, jäljempänä ’pankki’, hallintoneuvosto hyväksyi 11 päivänä joulukuuta 2018 pidetyssä kokouksessa aikataulun niiden hallinnointiin tehtävien muutosten toteuttamisesta, joista se oli sopinut kokouksessaan 17 päivänä heinäkuuta 2018.

                     (2)

                     Pankin valtuuston 22 päivänä kesäkuuta 2018 tekemän päätöksen mukaisesti erillinen korkean tason omistajatyöryhmä kutsuttiin koolle selvittämään eräiden jäsenvaltioiden mahdollisuuksia lisätä merkittyä pääomaosuuttaan pankissa.

                     (3)

                     Puolan merkitsemää pääomaa on asianmukaista korottaa 5 386 000 000 eurolla sen pyynnön mukaisesti.

                     (4)

                     Romanian merkitsemää pääomaa on myös asianmukaista korottaa 125 452 381 eurolla sen pyynnön mukaisesti.

                     (5)

                     Näiden korotusten yhteydessä olisi myös muutettava määräyksiä, jotka koskevat pankin hallintoneuvoston varajäsenten nimeämistä tietyistä jäsenvaltioista koostuvien maaryhmittymien yhteisellä sopimuksella.

                     (6)

                     Pankin perussääntö olisi sen vuoksi muutettava,

               ON HYVÄKSYNYT TÄMÄN PÄÄTÖKSEN:

            1 artikla
            Muutetaan Euroopan unionin toiminnasta tehtyyn sopimuksen liitetty pöytäkirja N:o 5 Euroopan investointipankin perussäännöstä seuraavasti:

                        1)

                        Muutetaan 4 artiklan 1 kohdan ensimmäinen alakohta seuraavasti:

                                    a)

                                    korvataan johdantokappale seuraavasti:

                                       ”1.   Pankin pääoma on 248 795 606 881 euroa, jonka jäsenvaltiot merkitsevät seuraavasti:”;

                                    b)

                                    korvataan Puolaa ja Romaniaa koskevat rivit seuraavasti:

                                                ”Puola

                                                11 366 679 827 ”

                                                ”Romania

                                                1 639 379 073 ”.

                        2)

                        Korvataan 9 artiklan 2 kohdan kolmas alakohta seuraavasti:
                        ”Valtuusto nimittää varajäsenet viideksi vuodeksi kerrallaan seuraavasti:

                                    —

                                    kaksi Saksan liittotasavallan nimeämää varajäsentä,

                                    —

                                    kaksi Ranskan tasavallan nimeämää varajäsentä,

                                    —

                                    kaksi Italian tasavallan nimeämää varajäsentä,

                                    —

                                    kaksi Espanjan kuningaskunnan ja Portugalin tasavallan yhteisellä sopimuksella nimeämää varajäsentä,

                                    —

                                    kolme Belgian kuningaskunnan, Luxemburgin suurherttuakunnan ja Alankomaiden kuningaskunnan yhteisellä sopimuksella nimeämää varajäsentä,

                                    —

                                    kolme Kroatian tasavallan, Unkarin ja Puolan tasavallan yhteisellä sopimuksella nimeämää varajäsentä,

                                    —

                                    neljä Tanskan kuningaskunnan, Helleenien tasavallan, Irlannin ja Romanian yhteisellä sopimuksella nimeämää varajäsentä,

                                    —

                                    kuusi Viron tasavallan, Latvian tasavallan, Liettuan tasavallan, Itävallan tasavallan, Suomen tasavallan ja Ruotsin kuningaskunnan yhteisellä sopimuksella nimeämää varajäsentä,

                                    —

                                    kuusi Bulgarian tasavallan, Tšekin tasavallan, Kyproksen tasavallan, Maltan tasavallan, Slovenian tasavallan ja Slovakian tasavallan yhteisellä sopimuksella nimeämää varajäsentä,

                                    —

                                    yhden komission nimeämän varajäsenen.”.

            2 artikla
            Tätä päätöstä sovelletaan yhden kuukauden kuluttua neuvoston päätöksen (EU) 2019/654 (3) soveltamisen alkamispäivästä.

            Tehty Brysselissä 18 päivänä heinäkuuta 2019.

                  Neuvoston puolesta

                  Puheenjohtaja

               T. TUPPURAINEN

            (1)  Lausunto annettu 17. huhtikuuta 2019 (ei vielä julkaistu virallisessa lehdessä).

            (2)  Lausunto annettu 15. toukokuuta 2019 (ei vielä julkaistu virallisessa lehdessä).

            (3)  Neuvoston päätös (EU) 2019/654, annettu 15 päivänä huhtikuuta 2019, Euroopan investointipankin perussäännöstä tehdyn pöytäkirjan N:o 5 muuttamisesta (EUVL L 110, 25.4.2019, s. 36).


title: Poliittisten ja turvallisuusasioiden komitean päätös (YUTP) 2019/1264, annettu 23 päivänä heinäkuuta 2019, EU:n operaation joukkojen komentajan nimittämisestä Somalian turvallisuusjoukkojen kouluttamiseen osallistumista koskevaan Euroopan unionin sotilasoperaatioon (EUTM Somalia) (EUTM Somalia/1/2019)

text:
                  26.7.2019

                  FI

                  Euroopan unionin virallinen lehti

                  L 199/6

         POLIITTISTEN JA TURVALLISUUSASIOIDEN KOMITEAN PÄÄTÖS (YUTP) 2019/1264,
         annettu 23 päivänä heinäkuuta 2019,
         EU:n operaation joukkojen komentajan nimittämisestä Somalian turvallisuusjoukkojen kouluttamiseen osallistumista koskevaan Euroopan unionin sotilasoperaatioon (EUTM Somalia) (EUTM Somalia/1/2019)
         POLIITTISTEN JA TURVALLISUUSASIOIDEN KOMITEA, joka
         ottaa huomioon Euroopan unionista tehdyn sopimuksen ja erityisesti sen 38 artiklan,
         ottaa huomioon Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta 15 päivänä helmikuuta 2010 annetun neuvoston päätöksen 2010/96/YUTP (1) ja erityisesti sen 5 artiklan,
         sekä katsoo seuraavaa:

                     (1)

                     Päätöksen 2010/96/YUTP 5 artiklan 1 kohdan nojalla neuvosto on valtuuttanut poliittisten ja turvallisuusasioiden komitean (PTK) Euroopan unionista tehdyn sopimuksen 38 artiklan mukaisesti tekemään Somalian turvallisuusjoukkojen kouluttamiseen osallistumista koskevan Euroopan unionin sotilasoperaation (EUTM Somalia) poliittista valvontaa ja strategista ohjausta koskevat asiaankuuluvat päätökset, mukaan lukien päätökset seuraavien EU:n operaation komentajien nimittämisestä.

                     (2)

                     Neuvoston päätöksellä (YUTP) 2017/971 (2) muutettiin EUTM Somalia -operaation johtamisjärjestelyä.

                     (3)

                     PTK hyväksyi 11 päivänä heinäkuuta 2018 päätöksen (YUTP) 2018/992 (3) eversti Matteo Giacomo SPREAFICOn nimittämisestä EU:n operaation joukkojen komentajaksi EUTM Somalia -operaatioon.

                     (4)

                     Italia ehdotti 23 päivänä toukokuuta 2019, että prikaatikenraali Antonello DE SIO nimitettäisiin EU:n operaation joukkojen komentajaksi EUTM Somalia -operaatioon prikaatikenraali Matteo Giacomo SPREAFICOn seuraajaksi 9 päivästä elokuuta 2019.

                     (5)

                     EU:n sotilaskomitea sopi 4 päivänä kesäkuuta 2019 suosittavansa, että PTK hyväksyy tämän ehdotuksen.

                     (6)

                     Päätös prikaatikenraali Antonello DE SIOn nimittämisestä olisi tehtävä. Päätös (YUTP) 2018/992 olisi näin ollen kumottava.

                     (7)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 5 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Näin ollen Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

               ON HYVÄKSYNYT TÄMÄN PÄÄTÖKSEN:

            1 artikla
            Nimitetään prikaatikenraali Antonello DE SIO EU:n operaation joukkojen komentajaksi EUTM Somalia -operaatioon 9 päivästä elokuuta 2019 alkaen.

            2 artikla
            Kumotaan päätös (YUTP) 2018/992 9 päivästä elokuuta 2019.

            3 artikla
            Tämä päätös tulee voimaan päivänä, jona se hyväksytään.

            Tehty Brysselissä 23 päivänä heinäkuuta 2019.

                  Poliittisten ja turvallisuusasioiden komitean puolesta

                  Puheenjohtaja

               S. FROM-EMMESBERGER

            (1)  EUVL L 44, 19.2.2010, s. 16.

            (2)  Neuvoston päätös (YUTP) 2017/971, annettu 8 päivänä kesäkuuta 2017, suoraa täytäntöönpanoa sisältämättömien EU:n YTPP-alan sotilasoperaatioiden suunnittelu- ja toteutusjärjestelyjen määrittämisestä sekä Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta annetun päätöksen 2010/96/YUTP, Malin asevoimien kouluttamiseen osallistumista koskevasta Euroopan unionin sotilasoperaatiosta, EUTM Mali, annetun päätöksen 2013/34/YUTP ja Keski-Afrikan tasavallassa toteutettavasta Euroopan unionin YTPP-sotilaskoulutusoperaatiosta (EUTM RCA) annetun päätöksen (YUTP) 2016/610 muuttamisesta (EUVL L 146, 9.6.2017, s. 133).

            (3)  Poliittisten ja turvallisuusasioiden komitean päätös (YUTP) 2018/992, annettu 11 päivänä heinäkuuta 2018, EU:n operaation joukkojen komentajan nimittämisestä Somalian turvallisuusjoukkojen kouluttamiseen osallistumista koskevaan Euroopan unionin sotilasoperaatioon (EUTM Somalia) (EUTM Somalia/1/2018) (EUVL L 177, 13.7.2018, s. 12).


title: Euroopan parlamentin ja neuvoston päätös (EU) 2017/2192, annettu 15 päivänä marraskuuta 2017, Euroopan globalisaatiorahaston varojen käyttöönotosta (Italian hakemus – EGF/2017/004 IT/Almaviva)

text:
               25.11.2017

               FI

               Euroopan unionin virallinen lehti

               L 310/47

         EUROOPAN PARLAMENTIN JA NEUVOSTON PÄÄTÖS (EU) 2017/2192,
   annettu 15 päivänä marraskuuta 2017,
   Euroopan globalisaatiorahaston varojen käyttöönotosta (Italian hakemus – EGF/2017/004 IT/Almaviva)
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan unionin toiminnasta tehdyn sopimuksen,
   ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013 (1) ja erityisesti sen 15 artiklan 4 kohdan,
   ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen (2) ja erityisesti sen 13 kohdan,
   ottavat huomioon Euroopan komission ehdotuksen,
   sekä katsovat seuraavaa:

               (1)

               Euroopan globalisaatiorahasto, jäljempänä ”EGR”, pyrkii tarjoamaan tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja auttamaan heitä integroitumisessa uudelleen työmarkkinoille.

               (2)

               EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten neuvoston asetuksen (EU, Euratom) N:o 1311/2013 (3) 12 artiklassa säädetään.

               (3)

               Italia toimitti 9 päivänä toukokuuta 2017 hakemuksen EGR:n varojen ottamiseksi käyttöön Almaviva Contact SpA:n Italiassa toteuttamien työntekijävähennysten vuoksi. Hakemusta on täydennetty lisätiedoin asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen.

               (4)

               Tämän vuoksi EGR:stä olisi otettava käyttöön 3 347 370 euroa rahoitustuen myöntämiseksi Italian hakemuksen perusteella.

               (5)

               Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

         OVAT HYVÄKSYNEET TÄMÄN PÄÄTÖKSEN:
   1 artikla
   Otetaan Euroopan globalisaatiorahastosta käyttöön 3 347 370 euroa maksusitoumusmäärärahoina ja maksumäärärahoina osana varainhoitovuotta 2017 koskevaa unionin yleistä talousarviota.
   2 artikla
   Tämä päätös tulee voimaan sinä päivänä, jona se julkaistaan Euroopan unionin virallisessa lehdessä.
   Sitä sovelletaan 15 päivästä marraskuuta 2017.

      Tehty Strasbourgissa 15 päivänä marraskuuta 2017.

            Euroopan parlamentin puolesta

            Puhemies

         A. TAJANI

            Neuvoston puolesta

            Puheenjohtaja

         M. MAASIKAS

      (1)  EUVL L 347, 20.12.2013, s. 855.

      (2)  EUVL C 373, 20.12.2013, s. 1.

      (3)  Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).


title: Euroopan keskuspankin päätös (EU) 2017/2199, annettu 20 päivänä marraskuuta 2017, katettujen joukkovelkakirjalainojen kolmannen osto-ohjelman toteutuksesta annetun päätöksen EKP/2014/40 muuttamisesta (EKP/2017/37)

text:
               28.11.2017

               FI

               Euroopan unionin virallinen lehti

               L 312/92

         EUROOPAN KESKUSPANKIN PÄÄTÖS (EU) 2017/2199,
   annettu 20 päivänä marraskuuta 2017,
   katettujen joukkovelkakirjalainojen kolmannen osto-ohjelman toteutuksesta annetun päätöksen EKP/2014/40 muuttamisesta (EKP/2017/37)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 artiklan toisen alakohdan luettuna yhdessä 3.1 artiklan ensimmäisen luetelmakohdan ja 18.1 artiklan kanssa:
   sekä katsoo seuraavaa:

               (1)

               Päätöksellä EKP/2014/40 (1) perustettiin katettujen velkakirjalainojen kolmas osto-ohjelma (jäljempänä ’CBPP3-ohjelma’). CBPP3-ohjelma muodostaa yhdessä omaisuusvakuudellisten arvopaperien osto-ohjelman, jälkimarkkinoilla toteutettavan julkisen sektorin omaisuuserien osto-ohjelman ja yrityssektorin osto-ohjelman kanssa laajennetun omaisuuserien osto-ohjelman (jäljempänä ’APP-ohjelma’). APP-ohjelman tarkoituksena on parantaa edelleen rahapolitiikan välittymistä, edistää luotonantoa euroalueen taloudelle, helpottaa kotitalouksien ja yritysten lainanoton ehtoja sekä osaltaan vaikuttaa inflaatiovauhdin palautumiseen tasolle, joka on hintavakauden säilyttämiseen tähtäävän Euroopan keskuspankin (EKP) ensisijaisen tavoitteen mukaisesti keskipitkällä aikavälillä lähellä kahta prosenttia mutta hieman alle sen.

               (2)

               Koska ns. ehdollisista katetuista pass-through -joukkovelkakirjalainoista aiheutuu potentiaalisesti suurempia riskejä eurojärjestelmälle, EKP:n neuvosto päätti 4 päivänä lokakuuta 2017 täsmentää näiden katettujen joukkovelkakirjalainojen hyväksymistä CBPP3-ostojen piiriin koskevia sääntöjä.

               (3)

               Tästä syystä päätöstä EKP/2014/40 olisi muutettava vastaavasti,

         ON HYVÄKSYNYT TÄMÄN PÄÄTÖKSEN:
   1 artikla
   Muutos
   Lisätään päätöksen EKP/2014/40 2 artiklaan 9 kohta seuraavasti:

                  ”9.

                  Katetut joukkovelkakirjalainat jätetään CBPP3-ohjelman ostojen ulkopuolelle, jos seuraavista edellytyksistä molemmat täyttyvät: a) niillä on ehdollinen ”pass-through”-rakenne siten, että ennalta määritetyt tapahtumat johtavat joukkovelkakirjalainan maturiteetin pidennykseen sekä maksurakenteen muuttumiseen siten, että se on ensisijaisesti riippuvainen vakuuspoolissa olevien omaisuuserien tuottamasta kassavirrasta, ja b) niiden paras liikkeeseenlaskijaluokitus on alle CQS3.”

   2 artikla
   Voimaantulo
   Tämä päätös tulee voimaan 1 päivänä helmikuuta 2018.

      Tehty Frankfurt am Mainissa 20 päivänä marraskuuta 2017.

            EKP:n neuvoston puolesta

            EKP:n puheenjohtaja

         Mario DRAGHI

      (1)  Päätös EKP/2014/40, annettu 15 päivänä lokakuuta 2014, katettujen joukkovelkakirjalainojen kolmannen osto-ohjelman toteutuksesta (EUVL L 335, 22.11.2014, s. 22).


title: Neuvoston päätös, annettu 27 päivänä marraskuuta 2017, neuvoston kannan vahvistamisesta esitykseen Euroopan unionin lisätalousarvioksi nro 6 varainhoitovuodeksi 2017

text:
               29.11.2017

               FI

               Euroopan unionin virallinen lehti

               C 404/1

         NEUVOSTON PÄÄTÖS,
   annettu 27 päivänä marraskuuta 2017,
   neuvoston kannan vahvistamisesta esitykseen Euroopan unionin lisätalousarvioksi nro 6 varainhoitovuodeksi 2017
   (2017/C 404/01)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 314 artiklan yhdessä Euroopan atomienergiayhteisön perustamissopimuksen ja erityisesti sen 106 a artiklan kanssa,
   ottaa huomioon Euroopan unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (1) ja erityisesti sen 41 artiklan,
   sekä katsoo seuraavaa:

               —

               Unionin talousarvio varainhoitovuodeksi 2017 hyväksyttiin lopullisesti 1 päivänä joulukuuta 2016 (2).

               —

               Komissio antoi 9 päivänä lokakuuta 2017 ehdotuksen, joka sisälsi lisätalousarvioesityksen nro 6 varainhoitovuoden 2017 yleiseen talousarvioon,

               —

               Jotta kansallisiin kassanhallinnan tarpeisiin voidaan vastata, lisätalousarvioesitys nro 6 varainhoitovuoden 2017 yleiseen talousarvioon on hyväksyttävä viipymättä. Näin ollen on neuvoston työjärjestyksen 3 artiklan 3 kohdan mukaisesti perusteltua lyhentää pöytäkirjassa N:o 1 olevan 4 artiklan mukaista kansallisille parlamenteille ilmoittamista koskevaa kahdeksan viikon määräaikaa,

         ON PÄÄTTÄNYT SEURAAVAA:
   Ainoa artikla
   Neuvoston kanta esitykseen Euroopan unionin lisätalousarvioksi nro 6 varainhoitovuodeksi 2017 vahvistettiin 27 päivänä marraskuuta 2017.
   Kannan tekstiin voi kokonaisuudessaan tutustua tai sen voi ladata neuvoston verkkosivustolla osoitteessa http://www.consilium.europa.eu/

      Tehty Brysselissä 27 päivänä marraskuuta 2017.

            Neuvoston puolesta

            Puheenjohtaja

         M. MAASIKAS

      (1)  EUVL L 298, 26.10.2012, s. 1.

      (2)  EUVL L 51, 28.2.2017, s. 1.


               30.11.2017

               FI

               Euroopan unionin virallinen lehti

               C 408/59

         P7_TA(2014)0257
   Mario Borghezion parlamentaarisen koskemattomuuden puolustamista koskeva pyyntö
   Euroopan parlamentin päätös 2. huhtikuuta 2014 Mario Borghezion parlamentaarisen koskemattomuuden ja erioikeuksien puolustamista koskevasta pyynnöstä (2013/2279(IMM))
   (2017/C 408/09)

      Euroopan parlamentti, joka

               —

               ottaa huomioon Mario Borghezion esittämän, 21. marraskuuta 2013 päivätyn pyynnön Mario Borghezion parlamentaarisen koskemattomuuden puolustamiseksi, joka liittyy Milanon tuomioistuimessa vireillä olevaan menettelyyn (viite 47917/13) ja josta ilmoitettiin täysistunnossa 21. marraskuuta 2013,

               —

               on kuullut Carlo Casinia, joka toimi Mario Borghezion edustajana työjärjestyksen 7 artiklan 5 kohdan mukaisesti, sekä Mario Borgheziota henkilökohtaisesti,

               —

               ottaa huomioon Euroopan unionin perusoikeuskirjan 1, 11 ja 21 artiklan,

               —

               ottaa huomioon työjärjestyksen 153 artiklan,

               —

               ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,

               —

               ottaa huomioon Euroopan unionin tuomioistuimen 12. toukokuuta 1964, 10. heinäkuuta 1986, 15. ja 21. lokakuuta 2008, 19. maaliskuuta 2010 ja 6. syyskuuta 2011 antamat tuomiot (1),

               —

               ottaa huomioon Italian rikoslain,

               —

               ottaa huomioon työjärjestyksen 5 artiklan 2 kohdan, 6 a artiklan ja 7 artiklan,

               —

               ottaa huomioon oikeudellisten asioiden valiokunnan mietinnön (A7-0245/2014),

               A.

               ottaa huomioon, että Euroopan parlamentin jäsen Mario Borghezio on pyytänyt parlamentaarisen koskemattomuutensa puolustamista italialaisessa tuomioistuimessa käsiteltävänä olevan asian johdosta;

               B.

               ottaa huomioon, että Euroopan unionin erioikeuksista ja vapauksista tehdyn pöytäkirjan 8 artiklan nojalla Euroopan parlamentin jäseniä ei voida alistaa tutkittavaksi, pidättää tai haastaa oikeuteen heidän tehtäviään hoitaessaan ilmaisemiensa mielipiteiden tai äänestystensä perusteella;

               C.

               toteaa, että tämän määräyksen tarkoituksena on varmistaa, että Euroopan parlamentin jäsenillä on periaatteessa ilmaisunvapaus, mutta tämä oikeus ilmaisunvapauteen ei anna oikeutta herjaukseen, loukkaukseen, vihaan yllyttämiseen tai muiden kunnian kyseenalaistamiseen eikä minkäänlaiseen Euroopan unionin peruskirjan 21 artiklan vastaiseen lausumaan;

               D.

               toteaa, että Mario Borghezion pyyntö liittyy Milanon tuomioistuimen syyttäjänviraston häneen kohdistamaan rikostutkintaan ja lausuntoihin, jotka hänen väitetään esittäneen radiohaastattelussa 8. huhtikuuta 2013;

               E.

               toteaa, että haastattelun antaessaan Mario Borghezio oli Euroopan parlamentin jäsen;

               F.

               toteaa, että syyttäjänviraston toimittaman ilmoituksen mukaan kyseiset lausunnot ovat rangaistavia Italian rikoslain 81 pykälän 1 momentin ja 595 pykälän 1 momentin sekä lain nro 205/1993 3 pykälän 1 momentin ja lain nro 654/1975 3 pykälän 1 momentin a alamomentin mukaan, ja huomauttaa, että mainitut säännökset koskevat toistuvia julkisia kunnianloukkauksia ja ylemmyyteen ja rotuvihaan perustuvien syrjivien ajatusten levittämistä;

               G.

               toteaa, että annetut lausunnot koskevat romanien oletettuja etnisiä luonteenpiirteitä;

               H.

               toteaa, että Mario Borghezion parlamentaarisen toiminnan tilastoista näkyy, että hän on osoittanut kiinnostusta romaniasioihin, mutta kyseistä tapausta koskevat tosiseikat antavat ymmärtää, että hänen haastattelussa antamillaan lausunnoilla ei ole suoraa ja ilmeistä yhteyttä parlamentaariseen toimintaan, kuten käy ilmi syyttäjänviraston ilmoituksesta ja oikeudellisten asioiden valiokunnan kuulemistilaisuudesta;

               I.

               katsoo, että Mario Borghezion väitetysti esittämät lausunnot ylittävät sävyn, jota poliittisessa keskustelussa yleisesti käytetään, ja lisäksi ne ovat täysin epäparlamentaarisia luonteeltaan; toteaa, että ne ovat Euroopan unionin perusoikeuskirjan 21 artiklan vastaisia ja että sen vuoksi ei voida katsoa, että ne olisi esitetty Euroopan parlamentin jäsenen tehtäviä hoidettaessa;

               J.

               katsoo, että jos Mario Borghezion esittämien kaltaisia lausuntoja olisi esitetty parlamentin istunnossa, häntä olisi voitu rangaista työjärjestyksen 153 artiklan nojalla; katsoo näin ollen, ettei parlamentaarisen koskemattomuuden pitäisi kattaa tällaisia lausuntoja, kun ne on annettu parlamentin ulkopuolella;

               K.

               katsoo tämän vuoksi, että kyseisessä tapauksessa Mario Borghezion ei voida katsoa hoitaneen Euroopan parlamentin jäsenen tehtäviä;

               1.

               päättää olla puolustamatta Mario Borghezion parlamentaarista koskemattomuutta;

               2.

               kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Italian tasavallan toimivaltaisille viranomaisille ja Mario Borgheziolle.

      (1)  Asia 101/63, Wagner v. Fohrmann ja Krier, tuomio 12.5.1964 (Kok. 1964, s. 383, Kok. Ep. I, s. 203); asia 149/85, Wybot v. Faure ym., tuomio 10.7.1986 (Kok. 1986, s. 2391, Kok. Ep. VIII, s. 729); asia T-345/05, Mote v. parlamentti, tuomio 15.10.2008 (Kok. 2008, s. II-2849); yhdistetyt asiat C-200/07 ja C-201/07, Marra v. De Gregorio ja Clemente, tuomio 21.10.2008 (Kok. 2008, s. I-7929); asia T-42/06, Gollnisch v. parlamentti, tuomio 19.3.2010 (Kok. 2010, s. II-1135) ja asia C-163/10, Patriciello, tuomio 6.9.2011 (Kok. 2011, s. I-7565).